Zohľadnenie záverečného stanoviska z procesu SEA
k strategickému dokumentu

„Aktualizácia koncepcie využitia hydroenergetického potenciálu vodných tokov Slovenskej republiky do roku 2030“

Na základe celkového výsledku procesu posudzovania vplyvov strategického dokumentu s celoštátnym dosahom „Aktualizácia koncepcie využitia hydroenergetického potenciálu vodných tokov Slovenskej republiky do roku 2030“ na životné prostredie vykonaného podľa zákona o posudzovaní vplyvov, pri ktorom sa zvážil stav využitia územia a únosnosť prírodného prostredia, význam očakávaných vplyvov strategického dokumentu na životné prostredie, chránené územia a zdravie obyvateľstva z hľadiska ich pravdepodobnosti, rozsahu a trvania, so zameraním najmä na súlad s ostatnými strategickými dokumentmi na medzinárodnej, národnej, regionálnej a lokálnej úrovni, úroveň spracovania oznámenia o strategickom dokumente, určený rozsah hodnotenia, úroveň spracovania správy o hodnotení, samotného návrhu strategického dokumentu AKVHEP, po zohľadnení predložených stanovísk, výsledku konzultácií a verejného prerokovania, záverov odborného posudku a za súčasného stavu poznania sa odporúča prijatie strategického dokumentu s celoštátnym dosahom „Aktualizácia koncepcie využitia hydroenergetického potenciálu vodných tokov Slovenskej republiky do roku 2030“ za podmienky dodržania odporúčaní na prepracovanie, dopracovanie a úpravu návrhu strategického dokumentu uvedených v kapitole VI. „ZÁVERY“, časti 3. „Odporúčania na prepracovanie, dopracovanie, úpravu návrhu strategického dokumentu“ a naplnenia požiadaviek na monitoring stanovených v kapitole VI. „ZÁVERY“, časti 5. „Návrh monitoringu“ tohto stanoviska.

Zohľadnenie odporúčaných podmienok pre schválenie strategického dokumentu:

1. Zvážiť úpravu zoznamov navrhovaných, technicky využiteľných profilov pre budovanie MVE podľa pripomienok a požiadaviek vznesených v stanoviskách zainteresovaných subjektov predložených v procese posudzovania vplyvov;
Zoznamy upravené zavedením nových kritérií, z čoho vyplynulo vytvorenie novej prílohy 4.
2. Pri projektoch konkrétnych MVE je potrebné brať do úvahy a rešpektovať územia sústavy Natura 2000 a predmety ich ochrany nie len pri ich realizácii, ale už v štádiu ich prípravy a plánovania a taktiež nie len pri ich budovaní priamo v týchto územiach, ale aj tam, kde existuje predpoklad ovplyvnenia takýchto území v súlade s § 28 zákona č. 543/2002 Z. z. v platnom znení, nakoľko aj v prípade väčšej vzdialenosti od takýchto území môže MVE významne negatívne vplývať na ich integritu a predmety ochrany; 
Požiadavka je uvedená v texte dokumentu. Profily v územiach Natura 2000, v ktorých je predmet ochrany viazaný na vodu, sú z prílohy 4 vylúčené.
3. Realizáciu MVE v navrhovaných profiloch s technicky využiteľným HEP uvedených v prílohe č. 3 a č. 4 návrhu strategického dokumentu AKVHEP podmieniť tak, že je možná, len ak sa na základe výsledku posudzovania vplyvov podľa zákona o posudzovaní vplyvov preukáže, že MVE nebude mať nepriaznivý vplyv na integritu územia sústavy chránených území z hľadiska cieľov jeho ochrany (na základe výsledku posúdenia vplyvov navrhovanej činnosti na územia sústavy Natura 2000 v zmysle článku 6.3 smernice 92/43/EHS o ochrane prirodzených biotopov a voľne žijúcich živočíchov a rastlín), resp. pri splnení požiadaviek v súlade s § 28 zákona č. 543/2002 Z. z. v platnom znení, ako aj § 16 vodného zákona (článok 4.7 RSV);
Požiadavka je uvedená v texte dokumentu.
4. Pre fázu projektovania konkrétnych MVE klásť dôraz na potrebu ich alternatívnych riešení (variantov);
Je uvedené v texte dokumentu.
5. Pri hodnotení projektov konkrétnych MVE zdôrazniť potrebu riešenia kumulatívnych vplyvov (najmä vo vzťahu k problematike zásahov do migračných trás živočíchov a k riziku znefunkčnenia či zániku ekologických väzieb vodných tokov);
Je uvedené v texte dokumentu.
6. Pre fázu prípravy MVE zvážiť doplnenie odporúčania nevynechávať tzv. konzultačnú fázu s inštitúciami ochrany prírody a krajiny (napr. MŽP SR, sekcia ochrany prírody a tvorby krajiny, ŠOP SR), ako aj so SRZ a správcom toku;
Je uvedené v texte dokumentu.
7. Pri hodnotení odporúčaných profilov s technicky využiteľným HEP pre budovanie MVE na úrovni konkrétnych projektov zabezpečiť uplatňovanie oficiálnej požiadavky Európskej komisie na doplnenie národného zoznamu území európskeho významu;
Je uvedené v texte dokumentu.
8. V rámci zoznamov navrhovaných profilov s technicky využiteľným HEP (príloha č. 3 a príloha č. 4 návrhu strategického dokumentu AKVHEP) kategorizovať tieto profily napr. do skupín vhodných, menej vhodných alebo nevhodných pre výstavbu MVE s ohľadom na predpokladané vplyvy na chránené územia podľa § 17 zákona č. 543/2002 Z. z. v platnom znení a ekologický stav vodného útvaru. Profily uvedené v prílohe č. 3 a č. 4 predstavujú technicky využiteľný HEP, čo neznamená, že v každom z nich budú automaticky realizované MVE;
Príloha 3 je východiskový dokument, ktorý obsahuje všetky profily s technicky využiteľným hydroenergetickým potenciálom. Vplyv na chránené územia je zahrnutý vytvorením prílohy 4, v ktorej sú uvedené podmienečne vhodné profily pre výstavbu MVE podľa stanovených kritérií. Ani zaradenie profilu do prílohy 4  automaticky neznamená možnosť realizácie je výstavby, čo je aj uvedené v dokumente.
9. Pri uplatňovaní strategického dokumentu AKVHEP brať do úvahy kritéria pre rovnováhu medzi využívaním vodnej energie a cieľmi ochrany prírody a krajiny obsiahnuté v dokumente ICPDR  “Guiding Principles on Sustainable Hydropower Development in the Danube Basin”;
V časti 7. materiálu je uvedená požiadavka „Zohľadňovať kritéria na zosúladenie záujmov využívania hydroenergetického potenciálu vodných tokov a cieľov ochrany prírody a krajiny, stanovené v dokumente „Guiding Principles on Sustainable Hydropower Development in the Danube Basin“ .
10. Zabezpečiť, aby sa v prípade schválenia dokumentu Európskej komisie „Guidance document on hydropower development and Natura 2000“ pri uplatňovaní strategického dokumentu AKVHEP vychádzalo aj z neho;
Je uvedené v texte dokumentu.
11. Zvážiť doplnenie zoznamu navrhovaných profilov pre budovanie MVE o profily odporúčané správcom toku;
Zoznam bol spracovaný v spolupráci so správcom toku, avšak podľa kritérií pracovnej skupiny (členom PS bol aj zástupca správcu vodohospodársky významných vodných tokov).
12. V spolupráci so SVP, š.p. prehodnotiť a z návrhu strategického dokumentu AKVHEP vylúčiť profily pre budovanie MVE na vodných tokoch v oblastiach stavebnej uzávery a vodných tokoch, kde sa tvoria v zimnom období sriene, ľadochody a ľadové zátarasy;
Tieto obmedzenia v profiloch boli definované v spolupráci so správcom toku a sú uvedené v prílohe 3.
13. Do návrhu strategického dokumentu AKVHEP doplniť informácie o aktuálnom stave uplatňovania Koncepcie využitia hydroenergetického potenciálu vodných tokov SR do roku 2030 (ďalej len „Koncepcia“) schválenej uznesením vlády č. 178/2011 v rozsahu:

· zoznam vybudovaných stavieb MVE, 
· zoznam realizovaných/povolených MVE od schválenia Koncepcie,
· zmeny oproti Koncepcii (napr. posun profilov a pod.),
· zoznam MVE posúdených podľa článku 4.7 RSV,
· spôsob a výsledky sledovania a vyhodnocovania vplyvov schváleného strategického dokumentu podľa § 16 ods. 2 zákona o posudzovaní vplyvov (napr. na základe poprojektovej analýzy podľa § 39 zákona o posudzovaní vplyvov);
Zmeny oproti Koncepcii 2011 sú uvedené v texte.  Zoznam MVE posúdených podľa článku 4.7 boli a sú uvedené v aktualizácii Vodného plánu Slovenska (2015). Spôsob a sledovanie vplyvov stavieb MVE budú predmetom metodického usmernenia MŽP SR ako prevádzkové monitorovanie.
 
14. Výsledky analýzy aktuálneho stavu plnenia strategických cieľov Koncepcie premietnuť do plánov manažmentu povodí do nasledovných častí:
· vyhodnotenie dopadu MVE (vybudovaných v rámci Koncepcie) na ekologický stav útvarov povrchových vôd, na kvantitatívny stav útvarov podzemnej vody a na chránené územia podľa prílohy IV. RSV ako súčasť komplexného hodnotenia,
· súhrn výnimiek z environmentálnych cieľov uplatnených podľa článku 4.7 RSV,
· hodnotenie pokroku pri plnení environmentálnych cieľov (Príloha VII B bod 2 RSV), vrátane prípadov zhoršenia stavu vodných útvarov v dôsledku realizácie MVE v zmysle Koncepcie.
. 
V rámci analýzy dopadu výstavby MVE vyhodnotiť aj vzájomnú súvislosť s vplyvom týchto vodných stavieb na protipovodňovú ochranu; výsledok analýzy premietnuť do návrhov plánov manažmentu povodňových rizík;
Tieto budú premietnuté do najbližšej aktualizácie plánov manažmentu povodňových rizík.  Pri každej konkrétnej stavbe MVE sa berie ohľad na protipovodňovú ochranu danej lokality a investor je povinný dokladovať jej zabezpečenie.
15. Realizovať všetky navrhované opatrenia na prevenciu, elimináciu minimalizáciu a kompenzáciu vplyvov na životné prostredie a zdravie uvedené v kapitole V. správy o hodnotení strategického dokumentu AKVHEP;
Všetky projekty  musia zohľadňovať opatrenia na prevenciu, elimináciu a minimalizáciu vplyvov na životné prostredie a zdravie obyvateľstva. Tieto opatrenia sú uvedené aj v texte dokumentu.

16. Zabezpečiť sledovanie a vyhodnocovanie vplyvov strategického dokumentu AKVHEP na životné prostredie v zmysle požiadaviek na monitoring stanovených v kapitole VI. „ZÁVERY“, časti 5. „Návrh monitoringu“ tohto stanoviska.
Návrh monitorovania je uvedený v kapitole 10.


Zdôvodnenie zmien 
súvisiacich s dopracovaním strategického dokumentu

Aktualizácia koncepcie využitia hydroenergetického potenciálu 
vodných tokov Slovenskej republiky do roku 2030

(podľa §15 ods.5 zákona č. 24/2006 o posudzovaní vplyvov na životné prostredie a o zmene a doplnení niektorých zákonov v znení neskorších predpisov)


„Aktualizácia koncepcie využitia hydroenergetického potenciálu vodných tokov Slovenskej republiky do roku 2030“ je vypracovaná na základe uznesenia vlády Slovenskej republiky č. 178/2011, ktorým vláda Slovenskej republiky schválila Koncepciu využitia hydroenergetického potenciálu vodných tokov Slovenskej republiky do roku.

Zdôvodnenie zmien
Nižšie uvedené zmeny vyplynuli z pripomienok, vznesených v procese SEA, záverov z rokovaní ad hoc pracovnej skupiny, zriadenej štátnym tajomníkom MŽP SR na dopracovanie strategického dokumentu a pripomienkových konaní v rámci schvaľovacieho procesu.

A. Formálne zmeny:  

Celá štruktúra materiálu bola prepracovaná v súlade s pripomienkami. Z pôvodných 6 resp. 7 kapitol ( Úvod + 6 kapitol) bolo vytvorených 11 kapitol :

1. Úvod, 
2. Politika a legislatíva Európskej únie a Slovenskej republiky v oblasti využívania obnoviteľných zdrojov energie (so zameraním na vodnú energiu), 
3. Účel a ciele Aktualizácie koncepcie využitia hydroenergetického potenciálu vodných tokov Slovenskej republiky do roku 2030, 
4. Hydroenergetický potenciál vodných tokov Slovenskej republiky, súčasný stav jeho využívania a možnosti jeho ďalšieho využitia, 
5. Porovnanie situácie z Koncepcie využitia hydroenergetického potenciálu vodných tokov Slovenskej republiky do roku 2030 (schválenej v roku 2011) a situácie k 31. decembru 2015, 
6. Posúdenie profilov s identifikovaným technicky využiteľným hydroenergetickým potenciálom podľa požiadaviek rámcovej smernice o vode a smerníc v oblasti ochrany prírody, 
7. Environmentálne požiadavky a všeobecné zásady a podmienky pre procesy prípravy, posudzovania, povoľovania, realizácie a prevádzkovania malých vodných elektrární,
8. Prínosy a negatíva malých vodných elektrární,
9. Možné dôvody nesplnenia cieľov Aktualizácie koncepcie využitia hydroenergetického potenciálu vodných tokov Slovenskej republiky do roku 2030 a návrh opatrení na ich elimináciu,
10. Monitorovanie, 
11. Záver

Celkový počet príloh je 9. Podrobnosti o zmenách príloh sú uvedené nižšie.

B. Zmeny v jednotlivých kapitolách:  

Vlastný materiál

Obsah:
Prečíslovanie kapitol:
· Úvod je označený ako kapitola 1., z čoho vyplýva posun v číslovaní kapitol
· Kapitola 1. je teraz kapitola 2.
· Kapitola 2. je teraz kapitola 3.
· Kapitola 2.1. je teraz upravená do kapitoly 4.
· V kapitole 5. je zlúčených a upravených niekoľko podkapitol (2.1., 2.2.)
· V kapitole 6. je zlúčených a upravených niekoľko podkapitol (2.2.1., 2.2.2.)
· V kapitole 7. je zlúčených a upravených niekoľko podkapitol (4.2.1., 4.2.2.)
· Kapitola 3. prínosy a negatíva MVE je teraz kapitola 8. 
· Kapitola 4.1. je teraz kapitola 9. pričom „Hlavné riziká“ sa zmenilo na „Možné dôvody“
· Kapitola 5. je teraz kapitola 10.
· Kapitola 6. je teraz kapitola 11.

Úpravy nemajú negatívny dopad na vplyv strategického dokumentu na životné prostredie.


Kapitola 1 Úvod:
Úvod bol dopracovaný a doplnený v zmysle pripomienok, a to najmä časť  „Výhľadový cieľ“. Dopracovali sa časti účel a cieľ Aktualizácie koncepcie využitia hydroenergetického potenciálu vodných tokov Slovenskej republiky do roku 2030. 

Úpravy nemajú negatívny dopad na vplyv strategického dokumentu na životné prostredie.


Kapitola  2 Politika a legislatíva Európskej únie a Slovenskej republiky v oblasti využívania obnoviteľných zdrojov energie (so zameraním na vodnú energiu):

Celá kapitola bola prepracovaná a  doplnená. Boli odstránené neaktuálne predpisy a dokumenty a doplnené aktuálnymi, najmä vo vzťahu k využívaniu obnoviteľných zdrojov energie a ochrane prírody. Číslovanie podkapitol bolo zrušené, a boli ponechané iba podnadpisy.

Úpravy nemajú negatívny dopad na vplyv strategického dokumentu na životné prostredie.

Kapitola  3 Účel a ciele Aktualizácie koncepcie využitia hydroenergetického potenciálu vodných tokov Slovenskej republiky do roku 2030

Táto kapitola bola dopracovaná a aktualizovaná o časť ciele pre obnoviteľné zdroje energie. V zmysle pripomienok bola zapracovaná terminológia vo vzťahu ku kategorizácii vodných elektrární.

Úpravy nemajú negatívny dopad na vplyv strategického dokumentu na životné prostredie

Kapitola  4 Hydroenergetický potenciál vodných tokov Slovenskej republiky, súčasný stav jeho využívania a možnosti jeho ďalšieho využitia

Kapitola „Hydroenergetický potenciál vodných tokov Slovenskej republiky, súčasný stav jeho využívania a možnosti jeho ďalšieho využitia“ bola  aktualizovaná v zmysle  doplnenia najnovších informácií k 31.12.2015 podľa požiadaviek uvedených v pripomienkach. Kapitola sumarizuje údaje o profiloch s vybudovanými malými vodnými elektrárňami (využívaný hydroenergetický potenciál), údaje o profiloch s postavenými ale nevyžívanými malými vodnými elektrárňami, údaje o profiloch s teoretickým nevyužívaným hydroenergetickým potenciálom.

Úpravy nemajú negatívny dopad na vplyv strategického dokumentu na životné prostredie.

Kapitola  5 Porovnanie situácie z Koncepcie využitia hydroenergetického potenciálu vodných tokov Slovenskej republiky do roku 2030 (schválenej v roku 2011) a situácie k 31. decembru 2015 

Kapitola „Porovnanie situácie z Koncepcie využitia hydroenergetického potenciálu vodných tokov Slovenskej republiky do roku 2030 (schválenej v roku 2011) a situácie k 31. decembru 2015“ je nová vypracovaná v zmysle pripomienok. Sumarizujú sa v nej údaje o využívanom a nevyužívanom hydroenergetickom potenciáli vodných tokov Slovenska z „Koncepcie využitia hydroenergetického potenciálu vodných tokov Slovenskej republiky do roku 2030“ (schválenej v roku 2011) a aktualizované informácie o využívanom a nevyužívanom hydroenergetickom potenciáli vodných tokov Slovenska k 31.12.2015.
 
Úpravy nemajú negatívny dopad na vplyv strategického dokumentu na životné prostredie.


Kapitola  6 Posúdenie profilov s identifikovaným technicky využiteľným hydroenergetickým potenciálom podľa požiadaviek Rámcovej smernice o vode a smerníc v oblasti ochrany prírody

Kapitola „Posúdenie profilov s identifikovaným technickým hydroenergetickým potenciálom podľa požiadaviek rámcovej smernice o vode“ bola pôvodne kapitolou 2.2 a bola prepracovaná podľa pripomienok. Táto kapitola  má zásadný význam. V súčinnosti so správcom vodohospodársky významných vodných tokov, expertami v oblasti ochrany prírody a rybárstva a vedecko-výskumných inštitúcií boli identifikované pre každý navrhovaný profil s technicky využiteľným potenciálom okrem ekologického stavu/potenciálu dotknutého vodného útvaru aj ďalšie významné činnosti, aktivity a záujmy zamerané na ochranu životného prostredia vrátane vodných útvarov, správu vodných tokov, meranie množstva vody a efektívnosť výstavby malých vodných elektrární z hľadiska výroby elektrickej energie,  ktoré podmieňujú vhodnosť, obmedzenú vhodnosť, prípadne nevhodnosť daného navrhovaného profilu s využiteľným hydroenergetickým potenciálom na výstavbu malých vodných elektrární. Všetky tieto informácie sú vysvetlené v jednotlivých častiach tejto kapitoly a v zhrnuté v tabuľkovej forme v prílohe 3. 

Zároveň boli doplnené postupy pre povolenie o umiestnení stavby v navrhnutých profiloch s technickým hydroenergetickým potenciálom uvedených v prílohe 3, teda posúdenie konkrétnych projektov výstavby malých vodných elektrární podľa § 16 ods. 6 písm. b)  a § 16 ods. 9 vodného zákona, do ktorého bol transponovaný článok 4.7 a posúdenia vplyvu výstavby malých vodných elektrární na vodné útvary v súlade s článkom 4.8 a 4.9 rámcovej smernice o vode.

Boli doplnené a upravené stanovené kritériá, na základe ktorých boli z prílohy č. 3 vybrané profily, označené ako „podmienečne vhodné na výstavbu MVE“. Tie sú zaradené do prílohy č. 4, a v nich je možná výstavba MVE po splnení všetkých ďalších podmienok. Ostatné profily nie sú na výstavbu odporúčané.

V dokumente z r. 2015 bolo 35 profilov v pôvodnej prílohe č. 4, v ktorých sa nepredpokladalo uplatnenie výnimky z nesplnenia environmentálnych cieľov. V ostatných profiloch bola možná výstavba, ak investori preukázali, že novou zmenou (novým projektom) nedôjde k zhoršeniu stavu útvaru povrchovej vody, resp. preukázali splnenie podmienok podľa § 16 ods. 6 písm. b) vodného zákona.

Kým aktualizácia, predložená do SEA nevylučovala výstavbu v žiadnom z identifikovaných profilov (343 profilov), súčasná aktualizácia ju umožňuje iba v 58 profiloch z 375 identifikovaných, t.j. iba v 16% z nich. Pritom už vopred sú vylúčené profily vo vodnom útvare s 1. a 2. triedou ekologického stavu, resp. 2. triedou ekologického potenciálu, na území s 3., 4. a 5. stupňom ochrany, na územiach Natura 2000, ktorých predmet ochrany sa viaže na vodné a príbrežné / nivné ekosystémy, v ramsarských lokalitách a ďalšie podľa stanovených kritérií, čo v dokumente predloženom do SEA nebolo.

Úpravy nemajú negatívny dopad na vplyv strategického dokumentu na životné prostredie.

Kapitola  7 Environmentálne požiadavky a všeobecné zásady a podmienky pre procesy prípravy, posudzovania, povoľovania, realizácie a prevádzkovania malých vodných elektrární

Kapitola „Environmentálne požiadavky a všeobecné zásady a podmienky pre procesy prípravy, realizácie, posudzovania, povoľovania a prevádzkovania malých vodných elektrární“ je v zmysle pripomienok nová a uvádza zásady a podmienky pre identifikované profily s technickým hydroenergetickým potenciálom na výstavbu malých vodných elektrární. Ide o zásady a podmienky pre proces prípravy, realizácie , posudzovania, povoľovania a prevádzkovania malých vodných elektrární.

Úpravy nemajú negatívny dopad na vplyv strategického dokumentu na životné prostredie.

Kapitola  8 Prínosy a negatíva malých vodných elektrární

Kapitola „Prínosy a negatíva malých vodných elektrární“ bola pôvodne kapitolou 3. V zmysle pripomienok bola prepracovaná tak, aby obe časti boli koherentné. Text kapitoly bol upravený na základe záverov rokovaní pracovnej skupiny a pripomienkových konaní.

Úpravy nemajú negatívny dopad na vplyv strategického dokumentu na životné prostredie.

Kapitola 9 Možné dôvody nesplnenia cieľov „Aktualizácie koncepcie využitia hydroenergetického potenciálu vodných tokov Slovenskej republiky do roku 2030“ a návrh opatrení na ich elimináciu

Ide o pôvodné dve kapitoly 4.1 a 4.2. V kapitole „Možné dôvody nesplnenia cieľov Aktualizácie koncepcie využitia hydroenergetického potenciálu vodných tokov Slovenskej republiky do roku 2030 a návrh zmierňujúcich opatrení na ich elimináciu“ sú prepracované  možné dôvody nenaplnenia strategických cieľov. Prepracovaná bola časť „Návrh zmierňujúcich opatrení“ a previazaná s prílohou 7, ktorá uvádza Usmernenie Ministerstva životného prostredia Slovenskej republiky pre účastníkov procesov prípravy, realizácie, posudzovania a povoľovania výstavby  vodných stavieb s energetickým využitím s výkonom do 10 MW (malých vodných elektrární) na vodných tokoch Slovenskej republiky. 

Úpravy nemajú negatívny dopad na vplyv strategického dokumentu na životné prostredie.

Kapitola 10 Monitorovanie 
Text kapitoly bol upravený na základe záverov rokovaní pracovnej skupiny a pripomienkových konaní.

Úpravy nemajú negatívny dopad na vplyv strategického dokumentu na životné prostredie.

Kapitola 11 Záver 
Text kapitoly bol upravený na základe záverov rokovaní pracovnej skupiny a pripomienkových konaní. Sú v ňom uvedené aj súvisiace opatrenia, ktoré je potrebné zabezpečiť pri realizácii koncepcie, ako aj Ďalšie vhodné opatrenia.

Úpravy nemajú negatívny dopad na vplyv strategického dokumentu na životné prostredie.


Prílohy
Prílohy boli prečíslované na základe úprav, vyplývajúcich zo záverov rokovaní pracovnej skupiny a pripomienkových konaní. 

Príloha 1 – aktualizovaný stav k 31.12.2015 namiesto k r. 2013

Príloha 2 – aktualizovaný stav k 31.12.2015 namiesto k r. 2013 

Príloha 3 – doplnené profily, doplnené stĺpce v ktorých sú pre každý profil identifikované riziká/záujmy/vplyvy:
· Ekologický stav/potenciál (t.j. ich možné ohrozenie, stĺpce Ekologický stav a Ekologický potenciál sú aj v časti Hodnotenie, v nich je uvedený aktuálny stav)
· Referenčné lokality
· Slovenský rybársky zväz
· Stupeň ochrany
· VCHÚ
· MCHÚ
· Územia Natura 2000 (tu sú zvlášť označené územia s biotopmi a druhmi  viazanými na vodu) : 
- ÚEV
- CHVÚ
· Ramsarské lokality
· Lokality vhodné do ÚEV
· Intaktné plochy
· Vodomerné stanice
· Dlhodobé pozorovania
· Efektívnosť z hľadiska výkonu
· Technické obmedzenia
· Profily, v ktorých je uzatvorený zmluvný vzťah
· Vody vhodné pre rozmnožovanie rýb

Príloha 3a – nová príloha, v ktorej sú na mape zobrazené profily, uvedené v prílohe 3

Príloha 4 – po spracovaní pripomienok z procesu SEA bola vypustená. Na rokovaní pracovnej skupiny, zriadenej štátnym tajomníkom MŽP SR na dopracovanie dokumentu, bola vytvorená nová príloha 3a, neskôr preznačená na prílohu 4, v ktorej sú uvedené profily, ktoré spĺňajú kritériá, určené v koncepcii, a ktoré sú označené  ako „podmienečne vhodné na výstavbu MVE“. Oproti prílohe 3 je doplnený stĺpec „Prietoky a spád pre výpočet výkonu a výroby“.

Príloha 4a – nová príloha, v ktorej sú na mape zobrazené profily, uvedené v prílohe 4

Príloha 5  - bez zmeny

Príloha 6 – pôvodne obsahovala východiskové strategické dokumenty, právne predpisy a podklady. Tie sú uvedené aj v samotnom materiáli, preto boli z prílohy odstránené, a na prílohu 6 bola prečíslovaná príloha 9 Dotknuté subjekty

Príloha 7 – pôvodne obsahovala zoznam spolupracujúcich organizácií. Tie boli odstránené, a na prílohu 7 bola prečíslovaná príloha 8 Usmernenie MŽP SR

Príloha 8 – prečíslovaná na prílohu 7

Príloha 9 – prečíslovaná na prílohu 6

Úpravy v prílohách 1 – 7 nemajú negatívny dopad na vplyv strategického dokumentu na životné prostredie.

